Oosthuizen wen stryd om titel | Netwerk24
Oosthuizen wen stryd om titel
Stellenbosch-gholfklub se kampioene vir 2018 – Robbie Oosthuizen en Cassidy Williams.Foto:
Die ervaring van Robbie Oosthuizen het sterk na vore gekom in sy sege by die Stellenbosch-gholfklub se klubkampioenskap.
Oosthuizen, wat vroeër as beroepspeler in die Sonskyn­reeks gespeel het, was een van vier spelers wat gelyk was ná 54 putjies en toe moes uitspeel. Benewens Oosthuizen, was die jongelinge Luan Boshoff, Hennie O’Kennedy en Keagan Thomas ook in dié uitspeel­stryd betrokke.
Die uitspeelstryd is op die 18de putjie gespeel en ná die eerste keer het Thomas uitgeval en die tweede keer was Boshoff ook uit.
Oosthuizen en O’Kennedy het oorgebly en het die 18de putjie weer gespeel en dit gehalveer met ’n syfer elk en moes die putjie vir ’n vierde keer gaan speel.
Hierdie keer het Oosthuizen se tweede hou feitlik in die blikkie beland en sy voëltjie het gesorg dat hy die trofee omhoog kon hou.
Die 18de putjie se bof was voor geplaas en die ervare Oosthuizen het elke keer met ’n vyf-yster afgeslaan om die bal in spel te kon hou.
Cassidy Williams het die vroueafdeling gewen met ’n telling van 152 met Crystal Beukes op haar hakke op 153.
Philip Joubert (157) het die mans B-afdeling gewen en Gareth Slattery die C-afdeling.
Die vroue B-afdeling is deur Charlene Theunissen gewen.
Beste tellings in die opeafdeling vir mans: Robbie Oosthuizen, Luan Boshoff, Hennie O’Kennedy en Keagan Thomas (almal 212), Derek Roos 215.